钦定古今图书集成/理学汇编/字学典/第116卷 > 周伯琦
## 钦定古今图书集成/理学汇编/字学典/第116卷 > 周伯琦

按《元史》本传：“周伯琦，字伯温，饶州人。以荫授南海县
主簿，三转为翰林修撰。帝以伯琦工书法，命篆宣文
阁宝，仍题扁宣文阁，及摹王羲之《兰亭序》、智永所书
《千字文》，刻石阁中。招谕平江张士诚，拜江浙行省左
丞，留平江者十馀年。伯琦博学工文章，而尤以篆隶
真草擅名当时，尝著《六书正讹》《说文、字原》二书。”
按天都载，至正间，改奎章阁为宣文，朝臣咸谓必命
巙巙书榜。时周伯琦虽在馆阁，精篆书，未为上知。巙
巙日令书宣文阁榜十数纸，周不识其意，一日有旨
巙巙书阁榜，辞曰：臣所能者，真书不古，古莫如篆。周
伯琦篆书，世无过之者。上如其言召之，书由是进用。
按《书史会要》，伯琦篆师徐铉，张有行笔，结字殊有隶
体，正书亦善。

按《铁网珊瑚》：“伯琦古篆，得文敏公遗意，字颇肥而玉
润可爱。”